CELEX: 
Language: da
Date: 2019-03-08 00:00:00
Title: KOMMISSIONENS DELEGEREDE FORORDNING (EU) …/… om regler vedrørende særlige uddannelseskrav til personale, der gennemfører visse former for fysisk kontrol på grænsekontrolsteder

BEGRUNDELSE
            
            
               1.DEN RETLIGE BAGGRUND FOR DEN DELEGEREDE RETSAKT
            
            
               Ved Europa-Parlamentets og Rådets forordning (EU) 2017/625 er der fastsat regler for medlemsstaternes kompetente myndigheders offentlige kontrol. Det fastsættes ved forordningen, at visse kategorier af dyr og varer, der kommer fra tredjelande, skal underkastes offentlig kontrol på det grænsekontrolsted, hvor de først ankommer til Unionen. 
            
            
               Med henblik på verifikation af, at EU-lovgivningen om agrofødevarekæden er overholdt, og for at sikre et vis kompetenceniveau må de kompetente myndigheder på grænsekontrolsteder kun udpege personale, der foretager fysisk kontrol af visse varer eller bistår embedsdyrlægen med gennemførelsen af fysisk kontrol af dyr og kød, hvis dette personale har fået den nødvendige uddannelse til at kunne varetage deres opgaver. 
            
            
               I denne forbindelse fastsættes ved dette udkast til delegeret forordning en forpligtelse for de kompetente myndigheder til at udvikle og tilrettelægge uddannelse af det personale, der er involveret i gennemførelsen af fysisk kontrol, ligesom det fastsættes, hvilke emner uddannelsen skal omfatte.
            
            
               For at undgå unødvendige byrder giver udkastet til forordning de kompetente myndigheder mulighed for at udpege personale, der ikke har deltaget i de i udkastet angivne uddannelsesaktiviteter, hvis de har fået uddannelse i de samme emner som en del af de uddannelsesaktiviteter eller udvekslingsprogrammer, Kommissionen tilrettelægger i henhold til artikel 130 i forordning (EU) 2017/625.
            
            
               2.HØRINGER FORUD FOR RETSAKTENS VEDTAGELSE
            
            
               Kommissionens ekspertgruppe for "offentlig kontrol" (E00911) og interessenter er blevet hørt.
            
            
               Udkastet til delegeret forordning, som er baseret på artikel 49, stk. 5, i forordning (EU) 2017/625, blev forelagt og drøftet uformelt på en række møder med ekspertgruppens medlemmer. De uformelle drøftelser bidrog til udarbejdelsen af et udkast, der ikke indeholdt kontroversielle spørgsmål. 
            
            
               Der er ikke foretaget nogen konsekvensanalyse, da den delegerede forordning ikke forventes at ville have nogen væsentlige negative virkninger.
            
            
               Den mulighed, offentligheden på Kommissionens websted (https://ec.europa.eu/info/law/better-regulation/have-your-say_da) har for at give sin mening til kende om udkastet til den delegerede forordning, resulterede i 3 kommentarer, som støtter den valgte tilgang og giver supplerende forslag til anvendelsen af reglerne i Det Forenede Kongerige.
            
            
               3.JURIDISKE ASPEKTER AF DEN DELEGEREDE RETSAKT
            
            
               Retsgrundlaget for den delegerede forordning er artikel 49, stk. 5, i forordning (EU) 2017/625, som forpligter Kommissionen til at handle.
            
            
               KOMMISSIONENS DELEGEREDE FORORDNING (EU) …/…
            
            
               af 8.3.2019
            
            
               om regler vedrørende særlige uddannelseskrav til personale, der gennemfører visse former for fysisk kontrol på grænsekontrolsteder
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
         
         
            
               under henvisning til Europa-Parlamentets og Rådets forordning (EU) 2017/625 af 15. marts 2017 om offentlig kontrol og andre officielle aktiviteter med henblik på at sikre anvendelsen af fødevare- og foderlovgivningen og reglerne for dyresundhed og dyrevelfærd, plantesundhed og plantebeskyttelsesmidler, om ændring af Europa-Parlamentets og Rådets forordning (EF) nr. 999/2001, (EF) nr. 396/2005, (EF) nr. 1069/2009, (EF) nr. 1107/2009, (EU) nr. 1151/2012, (EU) nr. 652/2014, (EU) 2016/429 og (EU) 2016/2031, Rådets forordning (EF) nr. 1/2005 og (EF) nr. 1099/2009 samt Rådets direktiv 98/58/EF, 1999/74/EF, 2007/43/EF, 2008/119/EF og 2008/120/EF og om ophævelse af Europa-Parlamentets og Rådets forordning (EF) nr. 854/2004 og (EF) nr. 882/2004, Rådets direktiv 89/608/EØF, 89/662/EØF, 90/425/EØF, 91/496/EØF, 96/23/EF, 96/93/EF og 97/78/EF og Rådets afgørelse 92/438/EØF (forordningen om offentlig kontrol)
                  1
               , særlig artikel 49, stk. 5, og
            
            
               ud fra følgende betragtninger:
            
            
               (1)Ved forordning (EU) 2017/625 er der fastsat regler for medlemsstaternes kompetente myndigheders offentlige kontrol af dyr og varer, der indføres til Unionen, til verifikation af, at EU-lovgivningen om agrofødevarekæden er overholdt.
            
            
               (2)I henhold til artikel 5, stk. 4, i forordning (EU) 2017/625 skal alt personale, der gennemfører offentlig kontrol og andre officielle aktiviteter, modtage relevant uddannelse på sit kompetenceområde. Kapitel I i bilag II til forordning (EU) 2017/625 indeholder en liste over emner i uddannelsen af personale, der gennemfører offentlig kontrol og andre officielle aktiviteter.
            
            
               (3)I henhold til artikel 21, stk. 2, litra c), i forordning (EU) 2017/625 skal de kompetente myndigheder foretage offentlig kontrol af dyr, der fremvises på grænsekontrolsteder, for at verificere overholdelsen af gældende dyrevelfærdskrav, navnlig reglerne vedrørende deres transport til Unionen. Denne offentlige kontrol skal omfatte kontrol af dyrenes egnethed til transport og af transportmidlerne.
            
            
               (4)Det følger af artikel 21, stk. 3, i forordning (EU) 2017/625, at de kompetente myndigheder under gennemførelsen af offentlig kontrol skal træffe de nødvendige foranstaltninger for at undgå eller mimimere enhver forsinkelse mellem pålæsningen af dyrene og afsendelsen af dem. Hvis det er nødvendigt at tilbageholde dyr under transport i mere end to timer, skal de kompetente myndigheder sikre, at der arrangeres passende muligheder for, at dyrene kan få pasning og om nødvendigt fodres, vandes, aflæsses og opstaldes. Personale, der bistår embedsdyrlægen med gennemførelsen af fysisk kontrol af dyr på grænsekontrolsteder, bør derfor være uddannet specifikt til dette formål.
            
            
               (5)Artikel 47, stk. 1, i forordning (EU) 2017/625 foreskriver, at visse kategorier af dyr og varer, der kommer fra tredjelande, skal underkastes offentlig kontrol på det grænsekontrolsted, hvor de først ankommer til Unionen. I henhold til nævnte forordnings artikel 49, stk. 1, skal denne offentlige kontrol omfatte dokumentkontrol, identitetskontrol og fysisk kontrol. 
            
            
               (6)Det følger af artikel 49, stk. 2, i forordning (EU) 2017/625, at den fysiske kontrol skal foretages af en embedsdyrlæge, hvis kontrollen vedrører dyr, bortset fra akvatiske dyr, eller kød og spiselige slagtebiprodukter. Embedsdyrlægen kan bistås af personale, som er uddannet i overensstemmelse med de krav, der er fastsat efter nævnte forordning på det veterinære område, og som er udpeget af de kompetente myndigheder til dette formål. Det følger ligeledes, at den fysiske kontrol skal foretages af en embedsdyrlæge eller af personale, der er uddannet i overensstemmelse med de krav, der er fastsat efter samme forordning, og som er udpeget af de kompetente myndigheder til dette formål, hvis kontrollen vedrører akvatiske dyr, andre animalske produkter end kød og spiselige slagtebiprodukter, avlsmateriale eller animalske biprodukter.
            
            
               (7)Følgelig skal personale, der foretager fysisk kontrol som led i offentlig kontrol af dyr og visse kategorier af varer på grænsekontrolsteder, være mere specifikt uddannet til dette formål. Uddannelsen bør sikre, at sådan fysisk kontrol gennemføres med samme kompetence på alle grænsekontrolsteder.
            
            
               (8)Der er ved Europa-Parlamentets og Rådets direktiv 2005/36/EF
                  2
                fastlagt et detaljeret uddannelsesprogram for dyrlæger. Dette uddannelsesprogram omfatter emner som anatomi, patologi, parasitologi, klinisk medicin, sundhedsvæsen, veterinærlovgivning, animalsk produktion og fødevarehygiejne (inspektion af og kontrol med animalske fødevarer, fødevarehygiejne og teknologi samt praktisk arbejde, herunder praktisk arbejde på steder, hvor der slagtes dyr og forarbejdes fødevarer). Kendskab til disse emner er en forudsætning for at kunne foretage fysisk kontrol af dyr, animalske produkter, avlsmateriale og animalske biprodukter på kompetent vis. Der bør derfor fastsættes særlige krav til uddannelse af andet personale end embedsdyrlæger, så disse opnår det krævede præstationsniveau. Der er indtil videre ikke konstateret noget behov for at indføre særlige uddannelseskrav til officielle plantesundhedskontrollører ud over de eksisterende krav. Det er derfor ikke nødvendigt at lade embedsdyrlæger og officielle plantesundhedskontrollører omfatte af denne forordnings anvendelsesområde.
            
            
               (9)Medlemsstaterne bør kunne udpege personale, som ikke har fulgt uddannelsesprogrammet i overensstemmelse med denne forordning, men har fuldført de i artikel 130 i forordning (EU) 2017/625 omhandlede uddannelsesaktiviteter eller programmer for udveksling af personale, forudsat at de pågældende aktiviteter eller programmer dækker de emner, der kræves i henhold til denne forordning.
            
            
               (10)Ved Kommissionens beslutning 93/352/EØF
                  3
                er der fastsat regler vedrørende udpegelse af særligt uddannede officielle personer, der er ansvarlige for at gennemføre veterinærkontrollen af fisk på grænsekontrolstederne i de havne, hvor fiskene landes. Da beslutningens anvendelsesområde er omfattet af forordning (EU) 2017/625, og uddannelseskravene fastsættes ved nærværende forordning, bør beslutningen ophæves.
            
            
               (11)Forordning (EU) 2017/625 finder anvendelse fra den 14. december 2019. De regler, der fastsættes ved nærværende forordning, bør derfor også anvendes fra denne dato —
            
            
               VEDTAGET DENNE FORORDNING:
            
            
               Artikel 1
               Genstand og anvendelsesområde
            
            
               1.Ved denne forordning fastsættes der regler om særlige uddannelseskrav til følgende kategorier af personale, jf. artikel 49, stk. 2, litra a) og b), i forordning (EU) 2017/625, der gennemfører fysisk kontrol på grænsekontrolsteder:
            
            
               a)personale, der bistår en embedsdyrlæge med gennemførelsen af fysisk kontrol af dyr, bortset fra akvatiske dyr, eller af kød og spiselige slagtebiprodukter
            
            
               b)personale, der gennemfører fysisk kontrol af akvatiske dyr, af andre animalske produkter end de i litra a) omhandlede, af avlsmateriale eller af animalske biprodukter.
            
            
               2.Denne forordning finder ikke anvendelse på embedsdyrlæger eller officielle plantesundhedskontrollører. 
            
            
               Artikel 2
               Kompetente myndigheders generelle forpligtelser vedrørende uddannelse
            
         
         
            
               1.Personale som omhandlet i artikel 1, stk. 1, litra a) og b), må kun bistå embedsdyrlægen med gennemførelsen af fysisk kontrol eller selv foretage fysisk kontrol i overensstemmelse med artikel 49, stk. 2, i forordning (EU) 2017/625, hvis det har bestået et uddannelsesprogram, der opfylder kravene i nærværende forordnings artikel 3 (i det følgende benævnt "uddannelsesprogrammet"). 
            
            
               2.De kompetente myndigheder udvikler og tilrettelægger uddannelsesprogrammet med henblik på at sikre, at den i artikel 1 omhandlede fysiske kontrol gennemføres med den fornødne tekniske kompetence og ekspertise. Uddannelsesprogrammet skal omfatte såvel en teoretisk som en praktisk del.
            
            
               3.De kompetente myndigheder fører fortegnelser over uddannelsesprogrammet på papir eller i elektronisk form for hver enkelt person, med bl.a. datoer, varighed, programbeskrivelse og i påkommende tilfælde certifikater, der attesterer, at personalet har bestået uddannelsesprogrammet. En medlemsstats kompetente myndigheder sikrer, at alle grænsekontrolsteder i den pågældende medlemsstat har adgang til uddannelsesdokumentation, der opbevares på papir eller i elektronisk form. 
            
            
               Artikel 3
               Krav vedrørende uddannelsesprogrammets emner
            
            
               1.Indholdet af uddannelsesprogrammet fastlægges i overensstemmelse med, hvilke dyr og varer grænsekontrolstederne er udpeget for, og hvilke opgaver og ansvarsområder personalet er tildelt. 
            
            
               2.Uddannelsesprogrammet skal omfatte følgende emner:
            
            
               a)gældende EU-lovgivning vedrørende indførsel til Unionen af dyr og varer, herunder obligatoriske procedurer og aktiviteter i forbindelse med og efter fysisk kontrol
            
            
               b)generelle principper for undersøgelse af dyr
            
            
               c)undersøgelse af dyrs egnethed til transport
            
            
               d)praktiske aspekter af håndtering af dyr i overensstemmelse med EU-lovgivningen, herunder foranstaltninger til at forhindre eller reducere forsinkelser på grænsekontrolsteder og om nødvendigt fodre, vande, aflæsse og opstalde dyrene
            
            
               e)sensorisk undersøgelse af varer
            
            
               f)undersøgelse af transportmidler og transportbetingelser, herunder styring af temperaturfølsomme varer (kølekæden) og transport af dyr
            
            
               g)identificering af dyrearter, herunder i påkommende tilfælde identificering af invasive ikkehjemmehørende arter som defineret i artikel 3, nr. 2), i Europa-Parlamentets og Rådets forordning (EU) nr. 1143/2014
                  4
               , der indslæbes via dyr og varer
            
            
               h)kontrolprocedurer vedrørende:
            
            
               i)brug af udstyr
            
            
               ii)implementering af overvågningsplaner
            
            
               iii)prøveudtagningsprocedurer og laboratorieanalyser i relation til dyr og dyre- og folkesundhedsmæssige aspekter
            
            
               i)metoder til fortolkning af resultater af laboratorietest og relaterede afgørelser i overensstemmelse med gældende krav i EU-lovgivningen
            
            
               j)risikovurdering, herunder indsamling af data vedrørende dyre- og folkesundhed, med henblik på gennemførelse af hensigtsmæssigt målrettet fysisk kontrol
            
            
               k)forebyggelse af krydskontaminering og overholdelse af de relevante biosikkerhedsstandarder
            
         
         
            
               l)mærkningskrav for varer omhandlet i artikel 47, stk. 1, litra b), i forordning (EU) 2017/625
            
            
               m)undersøgelser og kontrolteknikker, der har til formål at afsløre svigagtig eller vildledende handelspraksis.
            
            
               Artikel 4
               Uddannelsesaktiviteter og programmer for udveksling af personale tilrettelagt i henhold til artikel 130 i forordning (EU) 2017/625
            
            
               Uanset artikel 2, stk. 1, kan personale som omhandlet i artikel 1, stk. 1, litra a) og b), bistå embedsdyrlægen med gennemførelsen af fysisk kontrol eller selv foretage fysisk kontrol i overensstemmelse med artikel 49, stk. 2, i forordning (EU) 2017/625, hvis det er uddannet inden for rammerne af uddannelsesaktiviteter eller programmer for udveksling af personale tilrettelagt i henhold til artikel 130 i forordning (EU) 2017/625, forudsat at de pågældende aktiviteter eller programmer dækker indholdet af og emnerne for uddannelsesprogrammet omhandlet i nærværende forordning artikel 3, stk. 2. 
            
            
               Artikel 5
               Ophævelse
            
            
               Beslutning 93/352/EØF ophæves.
            
            
               Artikel 6
               Ikrafttræden og anvendelsesdato
            
            
               Denne forordning træder i kraft på tyvendedagen efter offentliggørelsen i Den Europæiske Unions Tidende.
            
            
               Den anvendes fra den 14. december 2019.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 8.3.2019.
            
            
               
                     På Kommissionens vegne
               
               
                     Formand
                     Jean-Claude JUNCKER
               
               
            
         
         
            
                  
                     (1)
                  
                        EUT L 95 af 7.4.2017, s. 1.
               
               
                  
                     (2)
                  
                        Europa-Parlamentets og Rådets direktiv 2005/36/EF af 7. september 2005 om anerkendelse af erhvervsmæssige kvalifikationer (EUT L 255 af 30.9.2005, s. 22).
               
               
                  
                     (3)
                  
                        Kommissionens beslutning 93/352/EØF af 1. juni 1993 om undtagelser fra betingelserne for godkendelse af grænsekontrolsteder i havne, hvor der landes fisk fra tredjelande (EFT L 144 af 16.6.1993, s. 25).
               
               
                  
                     (4)
                  
                        Europa-Parlamentets og Rådets forordning (EU) nr. 1143/2014 af 22. oktober 2014 om forebyggelse og håndtering af introduktion og spredning af invasive ikkehjemmehørende arter (EUT L 317 af 4.11.2014, s. 35).